CELEX: 52013PC0613
Language: bg
Date: 2013-09-02
Title: Предложение за РЕШЕНИЕ НА СЪВЕТА за установяване на позицията на Европейския съюз в Съвета на министрите на Енергийната общност (Белград, 24 октомври 2013 г.)

|
			
		
		
		52013PC0613
		
			Предложение за РЕШЕНИЕ НА СЪВЕТА за установяване на позицията на Европейския съюз в Съвета на министрите на Енергийната общност (Белград, 24 октомври 2013 г.) /* COM/2013/0613 final - 2013/0301 (NLE) */
			
				
		
		
			
			   	ОБЯСНИТЕЛЕН МЕМОРАНДУМ
1.           КОНТЕКСТ НА ПРЕДЛОЖЕНИЕТО
Единадесетата среща на Съвета на министрите на
Енергийната общност ще се проведе на 24 октомври 2013 г. в Белград
(Сърбия).
Необходимо е да бъде установена позицията на
Европейския съюз по отношение на решенията, стоящи на дневен ред за тази среща,
в съответствие с член 218, параграф 9 от Договора за функционирането на
Европейския съюз и в съответствие с разпоредбите на Решение 2006/500/ЕО на
Съвета от 29 май 2006 г. за сключване от страна на Европейската общност на
Договора за създаване на Енергийна общност (наричан по-нататък „Договорът“).
Съгласно член 6 от Решение 2006/500/ЕО
позицията на Европейския съюз се изразява от представителя на Европейската
комисия в Съвета на министрите.
Настоящото предложение за решение на Съвета
обхваща всички теми от дневния ред, по които се очаква решение от страна на
Съвета на министрите или се налага заемането на позиция от ЕС. Комисията счита,
че за други точки от дневния ред на Съвета на министрите не се изискват насоки
за декларацията на Европейския съюз, както е посочено в Работните методи
относно подготовката на заседанията на Съвета на министрите на Енергийната
общност, договорени между службите на Комисията и Съвета (14623/07).
2.           ПРОЕКТ НА АНОТИРАН ДНЕВЕН
РЕД
2.1.        Бюджетни въпроси (по точките
от част А без обсъждане)
Одобряване на финансовото управление за
2012 г. Комисията одобрява освобождаването на
директора от финансова отговорност за 2012 г. въз основа на одитния доклад
от 31 декември 2012 г.,
одитния доклад на Бюджетния комитет за 2012 г. и доклада на директора за
изпълнението на бюджета.
Одобряване на бюджета и финансовите вноски
за периода 2014 — 2015 г. Комисията
одобрява бюджета за 2014 — 2015 г., след като съответните
бюджетни кредити за двете години бъдат одобрени от бюджетния орган. Бюджетът е
в съответствие с предложението на Комисията, прието с Решение на Комисията от
29 май 2013 г. (SEC(2013) 3061 final).
Общият бюджет не надхвърля 3 448 810
EUR през 2014 г. и 3 517 786 EUR през 2015 г. Тези суми представляват
увеличение (с 3,2 % и 5,2 %) спрямо одобрения бюджет за 2013 г.
В бюджетните предвиждания в изготвения от секретариата проектобюджет
увеличението на бюджета се обосновава с разширените по обхват дейности на
Енергийната общност и с увеличените отговорности на нейните органи,
по-специално на секретариата.
Освен това Европейската комисия дава своето
съгласие за измененията на приложение IV към Договора за създаване на Енергийна
общност, в което подробно се описват вноските на Европейския съюз и на всяка
договаряща страна в бюджета. След присъединяването на Република Хърватия към
Европейския съюз нейната финансова вноска в бюджета на Енергийната общност
(0,40 %) се поема от Европейския съюз.
2.2.      Приемане на работната програма на
Енергийната общност за периода 2014 — 2015 г. (по
точките от част А без обсъждане)
Европейската комисия одобрява работната
програма на Енергийната общност за периода 2014 — 2015 г.,
предложена от секретариата и утвърдена от Постоянната група на високо равнище
(ПГВР) на 19 юни 2013 г.
Работната програма представлява продължение на
досегашната дейност и обхваща всички сфери на дейност.
2.3.        Прилагане на Директивата за
енергийната ефективност
Към днешна дата общото законодателство на
Енергийната общност включва Директива 2006/32/ЕО на Европейския парламент и на Съвета относно ефективността
при крайното потребление на енергия и осъществяване на енергийни услуги,
Директива 2010/31/ЕС на Европейския парламент и на Съвета относно
енергийните характеристики на сградите и Директива 2010/30/ЕС на Европейския
парламент и на Съвета относно посочването на консумацията на енергия и на други
ресурси от продукти, свързани с енергопотреблението, върху етикети и в
стандартна информация за продуктите, както и осем регламента за изпълнение.
Директива 2012/27/ЕС на Европейския парламент
и на Съвета от 25 октомври 2012 г. относно енергийната ефективност изменя,
inter alia, Директива 2010/30/ЕС и отменя, inter alia,
Директива 2006/32/ЕО. Развитието на законодателството на ЕС в областта на
енергийната ефективност беше обект на обсъждане в предишната работна група за
енергийна ефективност и в явяващата се неин приемник координационна група за
енергийна ефективност, в рамките на която бе постигнато съгласие, че за
договарящите страни е желателно да започнат на ранен етап да прилагат Директива
2012/27/ЕС.
Включеният в дневния ред на Съвета на
министрите проект за препоръка представлява първа стъпка към приемането на
обвързващо решение в бъдеще и описва задачите, които ще се изпълняват от
договарящите страни. Този подход е подобен на подхода, използван по-рано за
Директива 2009/28/ЕО за насърчаване на използването на енергия от възобновяеми
източници. В проекта за препоръка са включени някои промени, предложени от
секретариата на Енергийната общност, за да се даде възможност на договарящите
страни постепенно да приложат изискванията на директивата. На срещата на
Постоянната група на високо равнище на 19 юни 2013 г. беше разяснено, че
тези промени не предопределят съдържанието на бъдещо обвързващо решение. В проекта
за препоръка ясно се посочва, че различните задължения, които договарящите
страни трябва в крайна сметка да изпълнят, са еднакви с установените в
Директива 2012/27/ЕС.
Комисията подкрепя приемането на препоръката.
Тъй като препоръката се основава на дял II от Договора, Европейският съюз
не гласува.
2.4.        Директиви
относно големите горивни инсталации/емисиите от промишлеността
В доклада си до Съвета на министрите,
представен на срещата на Съвета в Будва миналата година, работната група по
въпросите на околната среда отбеляза трудностите, които срещат договарящите
страни, и необходимостта да се позволи известна гъвкавост при прилагането на
Директива 2001/80/ЕО за ограничаване на емисиите от големи горивни инсталации,
която скоро ще бъде отменена и заменена с Директива 2010/75/ЕС относно
емисиите от промишлеността (комплексно предотвратяване и контрол на
замърсяването). Въз основа на това Комисията представи на Съвета на министрите
предложение за решение относно прилагането на Директива 2001/80/ЕО, за
прилагането на глава III, приложение V и член 72, параграфи 3 и
4 от Директива 2010/75/ЕС и за изменение на член 16 от Договора и на
приложение II към него. 
Предложението на Комисията беше обсъдено на
срещата на Постоянната група на високо равнище на 19 юни 2013 г., на която
мнозинството договарящи страни поискаха промени в предложението на Комисията с
цел да се въведе възможността за неучастие на някои инсталации и да се променят
определени дати във връзка с прилагането на национални планове за намаляване на
емисиите. По отношение на Директива 2010/75/ЕС бе изразено общо съгласие
като краен срок за новите инсталации да бъде определена 2018 г., но се счита,
че предложеният краен срок за съществуващи инсталации през 2022 г. е
твърде ранен.
На свое заседание в началото на септември
работната група по въпросите на околната среда ще проведе задълбочено обсъждане
с оглед на резултатите от текущо проучване. ПГВР се съгласи да продължи и да
приключи обсъжданията си по този въпрос на срещата си през октомври — ден преди
срещата на Съвета на министрите.
Комисията подкрепя решенията по дневния ред,
както следва:
— Директива за големите горивни инсталации
(Директива за ГГИ) — (промени на Директива 2001/80/ЕО): решението се основава
на дял II от Договора и съгласно предвиденото в член 80 всяка
договаряща страна има право на един глас. Следователно Европейският съюз, който
не е договаряща страна, не участва в гласуването, но в съответствие с
член 79 от Договора Европейската комисия може да промени или оттегли
своето предложение по всяко време на процедурата по приемане на мерките.
Комисията дава съгласието си за изменения на референтния период за националните
планове за намаляване на емисиите (НПНЕ) (който да приключи през 2012 г. вместо
през 2010 г.) и за изменение на определението за „съществуваща инсталация“
(референтна дата: 1 януари 1993 г. вместо 1 юли 1987 г.). Комисията също така
дава съгласието си за една от следните възможности, като и двете имат за цел да
предоставят известна гъвкавост на договарящите страни, така че те да постигнат
изискваните цели: 
i) изменение на разпоредбите, свързани с НПНЕ,
като се даде възможност да бъде определен линейно намаляващ таван за периода от
2018 г. до датата, на която ще влязат в сила ограниченията, установени с
Директивата за емисиите от промишлеността (ДЕП). През 2018 г. общите
емисии от инсталации, включени в НПНЕ, не трябва да превишават еквивалентните
стойности на емисиите съгласно ограниченията, установени с Директивата за
големите горивни инсталации, с повече от 25 %. През последната година от
НПНЕ общите емисии трябва да бъдат еквивалентни на тези, които биха били
постигнати, ако ограниченията по ДЕП бъдат приложени поотделно за всяка
инсталация. 
ii) възможност за неучастие на някои
инсталации с ограничението, че тази възможност не се прилага за инсталации, за
чието закриване съответните компетентни органи са приели дата преди 1 януари
2018 г. в рамките на двустранните им отношения с Европейския съюз и/или
международни донори. Комисията отправя искане в решението на Съвета на министрите
да бъде включена разпоредба, с която се предвижда, че въз основа на обосновано
искане от договарящата страна освобождаването се разрешава с решение на Съвета
на министрите, одобрено от мнозинство от неговите членове, което трябва да
включва положителен вот от страна на Европейския съюз.
— Директива за емисиите от промишлеността
(приемане на Директива 2010/75/ЕС): Комисията подкрепя приемането на посочената
директива от Енергийната общност с краен срок за прилагане по отношение на
съществуващите инсталации не по-късно от 1 януари 2024 г. Комисията
дава съгласието си за изменение на член 16 от Договора и на
приложение II към него въз основа на мандата за водене на преговори,
предоставен ѝ от Съвета на дд/мм/2013 г.
2.5.        Прилагане
на Договора
Комисията приема положително годишния доклад
за изпълнението и направената от секретариата оценка на степента, в която
договарящите страни спазват общото законодателство на Енергийната общност.
Очаква се министрите да докладват за последните изменения на национално равнище,
главно в законодателството. Комисията трябва да насочва обсъжданията и
вниманието към постигането на основната цел на Енергийната общност, а именно
създаване на открити, прозрачни и конкурентни национални енергийни пазари, които
могат да се обединяват на регионално равнище за изграждането на общоевропейски
енергиен пазар.
Относно представеното от секретариата
обосновано искане по дело ECS-8/11 срещу Босна и Херцеговина в съответствие с
член 90 от Договора за създаване на Енергийна общност Комисията дава
съгласието си за приемането на решение на Съвета на министрите, с което се
обявява, че посочената договаряща страна е в нарушение на съответните
разпоредби на общото законодателство на Енергийната общност по отношение на
газа („втори пакет“) съгласно искането на секретариата. 
Ако с оглед на становището, което представи
Консултативният комитет за уреждане на спорове, Комисията счита, че съществуват
съмнения относно предполагаемите нарушения, тя отправя искане Съветът на
министрите да вземе решение по този въпрос с писмена процедура на по-късна
дата, но във всеки случай до 30 ноември, за да се осигури достатъчно време да
бъде определена съгласувана позиция на ЕС въз основа на задълбочена оценка на
досието от правните служби на Европейската комисия и Европейския съвет.
2.6.      Енергийна стратегия — проекти от
интерес за Енергийната общност (ПИЕО) 
Комисията одобрява списъка на ПИЕО, предложен
от работната група по енергийната стратегия и утвърден от Постоянната група на
високо равнище на заседанието ѝ на 19 юни 2013 г. Тя приканва договарящите
страни да предприемат всички необходими стъпки с цел да се улесни бързото
изпълнение на тези проекти. В това отношение тя приветства регулаторните
стимули за инвестиции, предложени от регулаторния съвет на Енергийната общност,
и подкрепя утвърждаването им от Съвета на министрите, като подчертава
необходимостта от засилено сътрудничество между регулаторните органи на
национално равнище. Комисията пояснява, че списъкът с предлаганите стимули,
който да бъде включен като приложение към заключенията на Съвета на министрите,
не е изчерпателен и може да бъде преразгледан в светлината на провежданите
понастоящем обсъждания в Европейския съюз.
Комисията отбелязва, че други проекти,
представени като кандидати за ПИЕО, са били обявени за допустими за разглеждане
от работната група и имат своите достойнства независимо от това, че не са били
включени в списъка на ПИЕО.
Комисията дава съгласието си секретариатът да
бъде приканен да направи преглед на напредъка на изпълнението по всеки ПИЕО, а
регулаторният съвет на Енергийната общност да бъде приканен да направи преглед
на въздействието, което сътрудничеството/липсата на сътрудничество в
регулаторната област оказва върху развитието на проекта. Резултатите от тези две
дейности следва да бъдат докладвани на Съвета на министрите през октомври
2014 г. Ако прегледът покаже, че по даден проект няма осезаем напредък и
отговорността за това е на организатора на проекта, Съветът на министрите
разглежда възможността да отнеме статута му на проект от интерес за Енергийната
общност. Ако списъкът на ПИЕО се окаже ефикасен инструмент, който дава тласък
за развитието на проектите, Комисията дава съгласието си той да бъде
актуализиран на всеки 2-3 години.
2.7.      Договорът за създаване на
Енергийна общност след 2016 г.
Комисията участва в дебата на министерско
равнище в духа на Доклада на Комисията относно Енергийната общност от
2011 г.[1]
и заключенията на Съвета на ЕС за укрепване на външното измерение на политиката
на ЕС[2].
Комисията дава одобрението си срокът на
действие на Договора за създаване на Енергийна общност да бъде удължен за нов
период от десет години въз основа на член 97 от същия договор. За това
решение се изисква единодушие на страните (осем договарящи страни и Европейския
съюз). Ако не бъде постигнато единодушие, Договорът може да продължи да се
прилага между страните, гласували за удължаване, при условие че техният брой е
поне две трети от страните.
Комисията одобрява създаването на група на
високо равнище за стратегически анализи, на която ще бъде възложено да извършва
оценка на практическото прилагане на Договора и да предлага евентуални
подобрения в работата на тази международна организация, включително, ако бъде
необходимо, изменения на Договора. Групата ще докладва редовно на ПГВР и ще
представи заключенията си на срещата на Съвета на министрите през октомври
2014 г. в Киев.
2.8.      Други решения (по точките от част
А без обсъждане)
Комисията одобрява следните решения:
— изменения на Процедурен акт 2006/01/MC-EnC
(Процедурен правилник на Съвета на министрите), с които се въвежда приемането
на двугодишна работна програма в съответствие с бюджета за срок от две години;
— проект на социална стратегия, изготвен след
заключенията на Социалния форум през 2012 г. и 2013 г.
Комисията подкрепя приемането от страна на
Енергийната общност на Регламент (ЕС) № 147/2013 на Комисията от
13 февруари 2013 г. за изменение на Регламент (ЕО) № 1099/2008
на Европейския парламент и на Съвета относно статистиката за енергийния сектор
по отношение на извършването на актуализации на месечната и годишната
статистика за енергийния сектор в рамките на Енергийната общност. Тъй като
решението се основава на дял II от Договора, Европейският съюз не гласува.
Комисията също така ще подкрепи заключенията
от срещите на Постоянната група на високо равнище, проведени след срещата на
Съвета на министрите през 2012 г. 
2013/0301 (NLE)
Предложение за
РЕШЕНИЕ НА СЪВЕТА
за установяване на позицията на Европейския
съюз в Съвета на министрите на Енергийната общност (Белград, 24 октомври
2013 г.) 
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането
на Европейския съюз, и по-специално член 194 и член 218, параграф 9
от него,
като взе предвид Решение 2006/500/EО на
Съвета от 29 май 2006 г. за сключване от страна на Европейската
общност на Договора за създаване на Енергийна общност[3], и по-специално членове 4 и 5
от него,
като взе предвид предложението на Европейската
комисия,
ПРИЕ НАСТОЯЩОТО РЕШЕНИЕ: 
Член 1
С оглед на 11-ата среща на Съвета на министрите
на Енергийната общност, която ще се проведе в Белград на 24 октомври
2013 г., позицията на Европейския съюз относно въпросите, попадащи в
обхвата на член 218, параграф 9 от Договора за функционирането на Европейския
съюз, е изложена в приложението към настоящото решение.
Съставено в Брюксел на […]
година.
                                                                       За
Съвета
                                                                       Председател
ПРИЛОЖЕНИЕ
Позиция на Европейския съюз
1.           Европейският съюз одобрява: 
·                        
освобождаването на директора на секретариата на
Енергийната общност от финансова отговорност за 2012 г.;
·                        
бюджета за периода 2014 — 2015 г.
след одобрението на съответните бюджетни кредити за двете години от страна на
бюджетния орган;
·                        
работната програма на Енергийната общност за
периода 2014 — 2015 г.;
·                        
измененията на приложение IV към Договора за
създаване на Енергийна общност относно вноските на страните в бюджета на
Енергийната общност и по-специално увеличението на вноската на ЕС с
0,40 %, което съответства на текущия размер на вноската на Хърватия;
·                        
измененията на член 16 от Договора за създаване на
Енергийна общност и на приложение ІІ към него в съответствие с решението на
Съвета от дд/мм/2013 г. за упълномощаване на Комисията да води преговори от
името на Европейския съюз за изменения на Договора за създаване на Енергийна
общност;
·                        
решение на Съвета на министрите, с което се обявява
нарушение от страна на Босна и Херцеговина на разпоредбите на общото
законодателство на Енергийната общност по отношение на газа, посочени в
обоснованото искане на секретариата, доколкото предполагаемото нарушение бъде
потвърдено в становището на Консултативния комитет за уреждане на спорове. В
случай че мненията се разминават, Европейският съюз отправя искане за отлагане
на решението за друга дата, но не по-късно от 30 ноември 2013 г.;
·                        
списъка на проектите от интерес за Енергийната
общност (ПИЕО), предложен от работната група по енергийната стратегия. Той
одобрява предложените от регулаторния съвет на Енергийната общност регулаторни
стимули за инвестиции, чийто списък не е изчерпателен и може да бъде
преразгледан в светлината на провежданите понастоящем обсъждания в Европейския
съюз;
·                        
удължаването на срока на действие на Договора за
създаване на Енергийна общност за нов период от 10 години;
·                        
създаването на група на високо равнище за
стратегически анализи, на която ще бъде възложено да извършва оценка на
практическото прилагане на Договора и да предлага евентуални подобрения в
работата на тази международна организация, включително, ако бъде необходимо,
изменения на Договора;
·                        
изменения на Процедурен акт 2006/01/MC-EnC
(Процедурен правилник на Съвета на министрите), с които се въвежда приемането
на двугодишна работна програма;
·                        
проект на социална стратегия.
2.           Европейският съюз подкрепя:
·                        
прилагането от договарящите страни на Енергийната
общност на Директива 2012/27/ЕС на Европейския парламент и на Съвета от 25
октомври 2012 г. относно енергийната ефективност въз основа на препоръка
на Съвета на министрите като първа стъпка за приемането на обвързващ акт в
бъдеще;
·                        
приемането на промени в Директива 2001/80/ЕО за
ограничаване на емисиите от големи горивни инсталации и прилагането от
договарящите страни на Енергийната общност на глава III, приложение V и
член 72, параграфи 3 и 4 от Директива 2010/75/ЕС относно емисиите от
промишлеността (комплексно предотвратяване и контрол на замърсяването). Въз
основа на това Комисията представи на Съвета на министрите предложение за
решение относно прилагането на Директива 2001/80/ЕО, за прилагането на
Директива 2010/75/ЕС и за изменение на член 16 от Договора и на
приложение II към него;
·                        
приемането от страна на Енергийната общност на
Регламент (ЕС) № 147/2013 на Комисията от 13 февруари 2013 г. за
изменение на Регламент (ЕО) № 1099/2008 на Европейския парламент и на
Съвета относно статистиката за енергийния сектор по отношение на извършването
на актуализации на месечната и годишната статистика за енергийния сектор в
рамките на Енергийната общност. 
[1]               Доклад на Комисията до Европейския парламент и Съвета
съгласно член 7 от Решение 2006/500/ЕО (относно Договора за създаване на
Енергийна общност) (COM(2011)105 окончателен).
[2]               3127-о заседание на Съвета по транспорт, телекомуникации
и енергетика (енергийни въпроси), Брюксел, 24.11.2011 г.
[3]               ОВ L 198, 20.7.2006 г., стр. 15.